SET เช้าพุ่ง 12 จุด รับแรงซื้อหุ้นบลูชิพ-มาตรการรัฐหนุน
SET เช้าพุ่ง 12 จุด รับแรงซื้อหุ้นบลูชิพ อาทิ กลุ่มพลังงาน หลังหลังราคาน้ำมันดิบพุ่ง รวมทั้งมาตรการรัฐที่จะเริ่มวันนี้หนุน
1 ก.พ. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:06 น. อยู่ที่ 1,660.57 จุด เพิ่มขึ้น 11.76 จุด หรือ 0.71% สูงสุดที่ 1,660.77 จุด ต่ำสุดที่ 1,658.31 จุด มูลค่าการซื้อขาย 6.33 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้มีโอกาสที่จะปรับตัวขึ้นต่อในทิศทางเดียวกับตลาดหุ้นสหรัฐ หลังราคาน้ำมันปรับตัวเพิ่มสูงขึ้น จากปัจจัยหนุนของความขัดแย้งระหว่างยูเครนและรัสเซีย
ทั้งนี้ประเทศไทยจะมีการเคลื่อนไหวของเศรษฐกิจมากขึ้น โดยนโยบายต่างๆจะเริ่มขึ้นวันนี้ไม่ว่าจะเป็น โครงการคนละครึ่ง และโครงการรับนักท่องเที่ยวจากต่างประเทศในรูปแบบ Test and Go เป็นต้น
“ดัชนีตลาดหุ้นไทยในวันนี้มีโอกาสปรับตัวเพิ่มขึ้นต่อตามตลาดหุ้นสหรัฐ หลังราคาน้ำมันดีดตัวขึ้น 1.33 เหรียญสหรัฐ และประเทศไทยเองเตรียมเริ่มโครงการต่างๆที่จะเข้ามาขับเคลื่อนเศรษฐกิจวันนี้เป็นวันแรกด้วย ด้านตลาดอื่นๆในภูมิภาควันนี้มีผลกับประเทศไทยน้อยเพราะหลายๆตลาดปิดทำการเนื่องในวันตรุษจีน” นายอภิชาติ กล่าว
ทั้งนี้พร้อมให้แนวรับไว้ที่ 1,645 จุด และ 1,635 จุด ด้านแนวต้านให้ไว้ที่ 1,655 จุด และ 1,660 จุด
ด้านบล.กรุงศรี ระบุในบทวิเคราะห์วันนี้ (1 ก.พ.2565) ว่า ประเมินว่า SET ปรับตัวขึ้นแนวต้าน 1,655-1,660 จุด ตาม sentiment บวกตลาดหุ้นรอบบ้านที่รีบาวด์ขึ้นหลังทรุดตัวลงแรงในช่วงก่อนหน้านี้ ประกอบกับแรงหนุนกลุ่มพลังงานตามราคาน้ำมันดิบ ที่ทรงตัวระดับสูง และแรงซื้อดักงบและเงินปันผลปี 2564 อย่างไรก็ตามควรระวังแรงขายช่วงดีดตัวจากความกังวล FED เร่งปรับขึ้นอัตราดอกเบี้ยเพื่อสกัดเงินเฟ้อซึ่งจะกดดันต่อทิศทางดัชนี
ขณะเดียวกันบล.คิงส์ฟอร์ด ระบุในบทวิเคราะห์วันนี้ (1 ก.พ.2565) ว่า วางแนวรับดัชนี SET ที่ 1,640 จุด แนวต้าน 1,660 จุด แนะนำเลือกสะสมกลุ่มที่ได้ประโยชน์จากดอกเบี้ยขาขึ้น KBANK, BBL, SCB กลุ่มพลังงาน PTT, PTTEP และกลุ่มเปิดเมือง/ท่องเที่ยว AOT, SHR, ERW, CPALL, CRC